  Виталий Пронин Тӧрое быръем Александр Бречалов пумиськылӥз культура удысын тыршисьёсын но юанъёссылы валэктӥз. Удмуртиысь культура удысын ужасьёс А. Бречаловлы юанъёс сётъязыЗалын одӥг но буш инты ӧй вал. Люкаськемъёс таӵе пумиськонэз кемалась возьмало ни вылэм, шӧдске, малы ке шуоно юан-веранъёссы трос вал. Уноез ӝожтӥськизы вужмем юртъеръёссы вылэ: искусствоосъя нылпи школаос кемалась тупатъятэк сыло, музейёсын но библиотекаосын ужасьёс куризы фондъёссылы умой интыос. - Ми ум тодӥське, кытын возёно суредъёсты, - шуиз Ижысь Суредаськонъя музейлэн директорез Вера Вахрушева. - Алиез фондмы туж урод, со нокыӵе куронъёслы уг тупа, отын мускыт, ваньмыз пурысьтаны кутске! Нош картинаос, адямиос кадь, шоканы кулэ. Фондъёс курыса, вазиськиз Йӧскалык библиотекалэн кивалтӥсез Татьяна Тенсина но. Александр Бречалов оскытӥз, Йӧскалык библиотекае но, Суредаськонъя музее но нимаз вуылоз шуыса. Уноезлэн люкаськемъёслэн кӧтсы ӝож, льготаос уг басьто шуыса. Отчёт лэсьтоно ке, ыстоно сое культурая но дышетонъя министерствоосы. Озьыен, лулчеберет удысын ужасьёс соиныз но, таиныз но удысэн герӟаськемын. Нош коньдон пумысен юан ӝутӥське ке, культура но, дышетон удыс но чал-чал карисько, пе. Искусствоосъя школаын ужасьёс, дышетӥсьёс сямен, 25 ар тыршыса, пенсия уг басьто. Егит дышетӥсьёс одӥг ар школаын ужамзы понна 1-тӥ араз 40 сюрс манет, 2-тӥ араз 60 сюрс манет, 3-тӥ араз 80 сюрс манет басьто. Искусствоосъя школаосын ужасьёс тазэ но уксёез уг адӟо. - Бен, юанъёс лачак люкаськемын, - шуиз Александр Бречалов. - Соосты сэрттон понна законъёсы воштонъёс пыртоно. Та сярысь кенешон вылысь ми матысь дыре нимаз пумиськон радъялом на. Котькинэ сюлмаськытӥсь - уждунъёс ласянь - юанъя культурая но туризмъя министр Владимир Соловьёв люкаськемъёсты шумпоттӥз: матысь дыре окладъёс шӧдскымон будозы, пе. Суредаськисьёслэн асьсэ юанъёссы, гожъяськисьёслэн - асьсэ, библиотекаосын, музейёсын но искусствоосъя школаосын ужасьёслэн - мукетэсь. 2 час куспын ваньзы мылкыдзэс шараяны ӧз быгатэ, соин та выллем пумиськонъёс дырын-дырын ортчылозы, шуиз А. Бречалов. Елена Рябина Туспуктэм басьтэмын Удмуртиысь Тӧролэн но Правительстволэн сайтысьтызы  